Opština Stari grad je prva beogradska opština koja je odlučila da novac za proslavu novogodišnjih praznika prosledi u humanitarne svrhe. Tako se priključila akciji nekoliko gradova koji smatraju da u Novoj godini treba više humanosti.

Potpredsednik opštine Stari grad Nenad Borovčanin je na svom tviter nalogu napisao da je prihvaćen predlog građana i da ova opština neće trošiti novac za novogodišnje spektakle, već novac usmeriti za ugroženu decu i siromašne. To je potvrdio i predsednik te opštine Marko Bastać.

Borovčanin je pozvao i druge gradonačelnike i predsednike opština da učine istu stvar.

Sve je krenulo iz Požege, koja se dočeka na trgu odrekla kako bi popravila skener u gradskoj bolnici. Potom je akcija krenula da se širi i po ostalim gradovima Srbije. Peticiju za otkazivanje dočeka u Beogradu je do sada potpisalo više od 16.000 ljudi, a to možete i vi da uradite i tako se priključite apelu Nova godina za Novi život. Ukoliko mislite da nema dovoljno razloga za to, mi smo izračunali koliko se novca troši na doček i ukrase i kome sve možemo da pomognemo time.

Beograđani s kojima je razgovarao naš kolega Vladimir Maričić, takođe smatraju da bi bio dobar potez da se grad odrekne dočeka. Za sada je to učinila samo jedna opština i to baš zbog apela građana.

Vredi boriti se i svaki potpis znači. Uspeli su Požega i Novi Pazar, zašto ne bi i Beograd? Podržite najhumaniju akciju i potpišite peticiju OVDE.